CELEX: 32009D0072
Language: lv
Date: 2008-12-15 00:00:00
Title: 2009/72/EK: Komisijas Lēmums ( 2008. gada 15. decembris ), ar ko izveido ekspertu grupu tirgus maksājumu sistēmu jomā

28.1.2009   
            
            
               LV
            
            
               Eiropas Savienības Oficiālais Vēstnesis
            
            
               L 24/15
            
         
      KOMISIJAS LĒMUMS
   
   (2008. gada 15. decembris),
   ar ko izveido ekspertu grupu tirgus maksājumu sistēmu jomā
   (2009/72/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   tā kā:
   
               (1)
            
            
               Viens no Kopienas galvenajiem mērķiem ir nodrošināt iekšējā tirgus pareizu darbību, kurā būtisku daļu veido maksājumu pakalpojumi. Straujo inovāciju un tehnikas attīstības kontekstā ir svarīgi, lai iekšējā tirgū būtu stabilas, lietotājam draudzīgas, efektīvas un drošas maksājumu sistēmas, kuras izmanto gan pakalpojumu sniedzēji, gan lietotāji.
            
         
               (2)
            
            
               Saskaņā ar labāka tiesiskā regulējuma principiem Komisija uzskata, ka ir ļoti svarīgi, lai, izstrādājot politiku attiecībā uz maksājumu sistēmām, notiktu pienācīga apspriešanās ar dažādām ieinteresētajām personām, jo īpaši ar maksājumu pakalpojumu sniedzējiem un lietotājiem. Šajā nolūkā Komisijai var būt nepieciešama kompetence, ko sniedz konsultatīvā grupā apvienoti speciālisti.
            
         
               (3)
            
            
               Tādēļ ir jāizveido ekspertu grupa maksājumu sistēmu jomā un ir jādefinē tās uzdevumi un struktūra.
            
         
               (4)
            
            
               Kā noteikts Baltajā grāmatā par finanšu pakalpojumu politiku 2005.–2010. gadam, Komisija uzskata, ka ir ļoti svarīgi, lai lietotāji būtu pārstāvēti proporcionāli. Tādēļ minētajai grupai jāpalīdz Komisijai gūt labumu no ieinteresēto personu visatbilstošākās pārstāvības.
            
         
               (5)
            
            
               Grupas sastāvā jābūt personām, kurām ir vajadzīgā kompetence maksājumu sistēmu jomā. Tomēr tajā jāiekļauj tikai privātā sektora ieinteresēto personu pārstāvji, jo publiskā sektora iestādēm un centrālajām bankām ir pašām sava konsultatīvā grupa maksājumu sistēmu jomā.
            
         
               (6)
            
            
               Grupai jāpalīdz Komisijai sagatavot un īstenot ar maksājumu sistēmām saistīto politiku.
            
         
               (7)
            
            
               Noteikumi par to, kā jaunās grupas locekļi var izpaust informāciju, jāparedz, neierobežojot Komisijas noteikumus par drošību, kas ar Komisijas Lēmumu 2001/844/EK, EOTK, Euratom iekļauti Komisijas Reglamenta pielikumā (1).
            
         
               (8)
            
            
               Personas dati par grupas dalībniekiem ir jāapstrādā saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (2),
            
         IR NOLĒMUSI ŠĀDI.
   1. pants
   Ekspertu grupa tirgus maksājumu sistēmu jomā
   Ar šo izveido ekspertu grupu tirgus maksājumu sistēmu jomā, turpmāk tekstā – “grupa”.
   2. pants
   Uzdevumi
   Grupai ir šādi uzdevumi:
   
               a)
            
            
               palīdzēt Komisijai sagatavot tiesību aktus vai politikas iniciatīvas attiecībā uz maksājumu sistēmām, tostarp krāpšanas novēršanas jautājumiem, kas saistīti ar maksājumu nozari un lietotājiem;
            
         
               b)
            
            
               nodrošināt pārskatu attiecībā uz minētās politikas praktisku īstenošanu;
            
         
               c)
            
            
               apmainīties ar viedokļiem par atjauninātu labāko praksi un nodrošināt potenciālo problemātisko jautājumu uzraudzību tirgus sektorā.
            
         3. pants
   Apspriešanās
   Komisija var apspriesties ar grupu par jebkuriem jautājumiem attiecībā uz maksājumu sistēmām, tostarp par krāpšanas novēršanas jautājumiem, kas saistīti ar maksājumu nozari un lietotājiem.
   4. pants
   Dalībnieki un to iecelšana
   1.   Grupā ir ne vairāk kā 50 dalībnieku.
   2.   Komisija ieceļ grupas dalībniekus, kuri ir eksperti 2. pantā minētajā jomā, pēc tam, kad publicēts uzaicinājums paust ieinteresētību, kas paredzēts šādām personām:
   
               a)
            
            
               maksājumu nozares pārstāvjiem, tostarp uzņēmumiem un apvienībām;
            
         
               b)
            
            
               maksājumu lietotāju pārstāvjiem, tostarp uzņēmumiem un apvienībām;
            
         
               c)
            
            
               tādu privātā sektora struktūru pārstāvjiem, kuras ir cieši iesaistītas maksājumu krāpšanas novēršanā;
            
         
               d)
            
            
               personām, kurām ir akadēmiskā izglītība vai atzīta kompetence 2. pantā minētajā jomā.
            
         3.   Panta 2. punktā minētie dalībnieki rakstiski pauž interesi par dalību grupā.
   4.   Komisija vērtē atsevišķu ekspertu atbilstību pēc šādiem kritērijiem:
   
               a)
            
            
               atbilstošas pierādāmas zināšanas un kompetence saistībā ar jomu, uz kuru attiecas grupas pilnvaras;
            
         
               b)
            
            
               nesena praktiska kompetence vai pieredze;
            
         
               c)
            
            
               finanšu jomā plaši lietotas valodas zināšanas tādā līmenī, kas ekspertam ļauj piedalīties diskusijās un attiecīgajā valodā sagatavot ziņojumus.
            
         Pieteikumos pēc uzaicinājuma izteikt ieinteresētību jāiekļauj dokumenti, kas apliecina, ka ieteiktais eksperts atbilst šajā punktā minētajiem nosacījumiem.
   5.   Izvēloties ekspertus, Komisija ņem vērā, ka ir jāpārstāv visu attiecīgo ieinteresēto personu intereses. Turklāt Komisija nodrošina, lai, pamatojoties uz saņemtajiem pieteikumiem, vienlīdzīgi būtu pārstāvēti dalībnieki no dažādām valstīm un abiem dzimumiem.
   6.   Ieteiktos ekspertus, ko uzskata par atbilstīgiem, bet kas nav iekļauti grupā, var ietvert rezerves sarakstā, ko Komisija var izmantot dalībnieku aizstājēju iecelšanai.
   7.   Piemēro šādus noteikumus:
   
               a)
            
            
               par ieinteresēto personu pārstāvjiem izvēlas dalībniekus, kurus ieteikušas maksājumu nozares, maksājumu lietotāju vai maksājumu krāpšanas novēršanā iesaistītās struktūras;
            
         
               b)
            
            
               dalībniekus, kuriem ir akadēmiskā izglītība vai atzīta kompetence, ieceļ privātpersonas statusā;
            
         
               c)
            
            
               grupas dalībnieku pilnvaras sākas ar tās pirmo sanāksmi; grupas dalībnieki paliek amatā tik ilgi, kamēr viņus aizstāj vai pagarina viņu pilnvaru laiku;
            
         
               d)
            
            
               dalībniekus, kas vairs nespēj dot efektīvu ieguldījumu grupas darbā, kas atkāpjas no amata vai neievēro nosacījumus, kuri izklāstīti šajā pantā vai Līguma 287. pantā, var aizstāt līdz to pilnvaru termiņa beigām;
            
         
               e)
            
            
               dalībnieki, kurus ieceļ privātpersonas statusā, katru gadu rakstiski apstiprina, ka viņi apņemas darboties sabiedrības interešu labā, kā arī apstiprina, ka viņiem nav tādu interešu/ir tādas intereses, kas varētu apdraudēt viņu objektivitāti;
            
         
               f)
            
            
               grupas dalībnieku vārdus publicē Eiropas Komisijas ekspertu grupu reģistrā un Iekšējā tirgus un pakalpojumu ģenerāldirektorāta tīmekļa vietnē; datus par grupas dalībnieku vārdiem iegūst, apstrādā un publicē saskaņā ar Regulu (EK) Nr. 45/2001.
            
         5. pants
   Darbība
   1.   Grupas priekšsēdētājs ir Komisijas pārstāvis.
   2.   Vienojoties ar Komisiju, var izveidot apakšgrupas īpašu jautājumu izskatīšanai atbilstīgi grupas izstrādātajam darba uzdevumam; šādas apakšgrupas likvidē, tiklīdz tās izpildījušas savus uzdevumus.
   3.   Komisijas pārstāvis var uzaicināt ekspertus un novērotājus ar īpašām zināšanām piedalīties grupas un apakšgrupu darbā.
   4.   Ekspertu grupas vai apakšgrupas apspriedēs iegūto informāciju nedrīkst izpaust, ja Komisija nosaka, ka tā attiecas uz konfidenciāliem jautājumiem.
   5.   Grupas un apakšgrupu sanāksmes parasti notiek Komisijas telpās, un Komisija nosaka to veidu un grafiku. Grupas sekretariātu nodrošina Komisija. Grupas un tās apakšgrupu sanāksmēs var piedalīties darba kārtībā izskatāmā jautājumā ieinteresēti Komisijas ierēdņi.
   6.   Grupa pieņem savu reglamentu, pamatojoties uz Komisijā pieņemto standarta reglamentu.
   7.   Komisija var publicēt internetā ekspertu grupas izstrādātu kopsavilkumu, secinājumu, secinājuma daļu vai darba dokumentu attiecīgā dokumenta oriģinālvalodā.
   6. pants
   Sanāksmju izdevumi
   1.   Komisija grupas dalībniekiem, ekspertiem un novērotājiem atlīdzina ceļa izdevumus un attiecīgā gadījumā uzturēšanās izdevumus atbilstīgi Komisijas noteikumiem par kompensācijām neatkarīgajiem ekspertiem.
   2.   Grupas dalībnieki, eksperti un novērotāji par saviem pakalpojumiem nesaņem atalgojumu.
   3.   Sanāksmju izdevumus atlīdzina atbilstīgi gada budžetam, ko grupai piešķīruši atbildīgie Komisijas dienesti.
   
      Briselē, 2008. gada 15. decembrī
      
         
            Komisijas vārdā —
         
            Komisijas loceklis
         
         Charlie McCREEVY
         
      
   
   
      (1)  OV L 317, 3.12.2001., 1. lpp.
   
      (2)  OV L 8, 12.1.2001., 1. lpp.